巴塞罗那(佳泰隆文：Barcelona）是欧洲西南面伊比利亚半岛东北角加泰罗尼亚地区个一个沿海城市，也是迭个地区个文化，政治，经济中心搭加泰罗尼亚大区首府个所在。巴塞罗那从罗马帝国辰光作为军事堡垒开始发展，到中世纪之后，成为阿拉贡王国邪气重要个海港搭经济中心。到近代，此地见证交关西班牙内部战争个混乱，弗过也通过本身地区个工业化搭知识分子话语构建，培养出自家个文化特征搭自我认同。乃朝，巴塞罗那都会区有人口将近300万，是西班牙排名第二个大都市（第一是首都马德里)搭欧洲十大都市之一。因为夜生活搭美妙个旅游景点，每年好吸引交关游客到此地白相。弗过，也因为城市个左倾，引入交关回教移民，让此地个治安比马德里推板交关。